উচ্চমাধ্যমিকে প্রথম একই স্কুলের ২ ছাত্র! কীভাবে এল সাফল্য?

ওয়েব ডেস্ক: আবারও রাজ্যজুড়ে নজর কাড়ল পুরুলিয়ার রামকৃষ্ণ মিশন বিদ্যাপীঠ (Purulia Ramkrishna Mission Vidyapith)। উচ্চমাধ্যমিক পরীক্ষার (Higher Secondary Exam) তৃতীয় সেমিস্টারে (Third Semester Result) রাজ্যস্তরে যুগ্মভাবে প্রথম স্থান অর্জন করেছে এই বিদ্যালয়ের দুই ছাত্র—প্রীতম বল্লভ ও আদিত্য নারায়ণ জানা। ৯৮.৯৭ শতাংশ নম্বর পেয়ে তাঁরা যৌথভাবে মেধাতালিকার শীর্ষে জায়গা করে নিয়েছে।

এবছর এই বিদ্যালয় থেকে ৬৪ জন ছাত্র উচ্চ মাধ্যমিক পরীক্ষা দিয়েছিল, যার মধ্যে ২৪ জনের নাম রয়েছে প্রথম দশের মেধাতালিকায় (HS 2025 Merit List)। নিঃসন্দেহে এটি এক ঐতিহাসিক সাফল্য। বিদ্যালয়ের শিক্ষক-শিক্ষিকা থেকে শুরু করে মহারাজ ও সহপাঠীরা, সকলেই এই সাফল্যে গর্বিত।

আরও পড়ুন: প্রথম হয়েছেন দু’জন, মেধাতালিকায় জ্বলজ্বল করছে রামকৃষ্ণ মিশনের নাম

দুই কৃতী ছাত্রের মতে, এই সাফল্যের মূলে রয়েছে বিদ্যালয়ের কঠোর নিয়মশৃঙ্খলা ও নির্দিষ্ট রুটিনমাফিক জীবনযাপন। আদিত্য নারায়ণ জানা বলেন, “প্রথমে বিশ্বাসই করতে পারিনি যে প্রথম হয়েছি। স্যাররা ও মহারাজ আমাদের থেকে খুব আশা রাখতেন। আমি ক্লাস ফাইভ থেকে এখানে আছি। সকাল থেকে রাত পর্যন্ত রুটিনে বাঁধা জীবন আমাদের শিখিয়েছে অধ্যবসায় কীভাবে বজায় রাখতে হয়।”

এদিকে আরেক কৃতি ছাত্র প্রীতম বল্লভ জানান, “রেজাল্ট ভালো হবে জানতাম, কিন্তু একেবারে প্রথম হব ভাবিনি। সকালবেলা ভজন, তারপর স্টাডি, স্কুল, খেলাধুলা, সব কিছুরই নির্দিষ্ট সময় ছিল। রাত সাড়ে বারোটা পর্যন্ত পড়তাম। এই নিয়মই আজ আমাদের এখানে পৌঁছে দিয়েছে।” বিদ্যালয়ের প্রধান মহারাজ ও শিক্ষকবৃন্দ জানিয়েছেন, দুই ছাত্রের এই যুগ্ম সাফল্য রামকৃষ্ণ মিশন বিদ্যাপীঠের দীর্ঘ শিক্ষানীতি ও মানসিক গঠনের প্রতিফলন।